## Odluka Ustavnog suda Republike Hrvatske broj:U-IIIA-624/2005 od 4. srpnja 2006.

### NN 95/2006 (28.8.2006.), Odluka Ustavnog suda Republike Hrvatske broj:U-IIIA-624/2005 od 4. srpnja 2006.

# USTAVNI SUD REPUBLIKE HRVATSKE

**2206**

Ustavni sud Republike Hrvatske, u sastavu Petar Klarić, predsjednik Suda, te
suci Marijan Hranjski, Mario Kos, Ivan Matija, Ivan Mrkonjić, Jasna Omejec,
Željko Potočnjak, Agata Račan, Emilija Rajić, Smiljko Sokol, Nevenka Šernhorst,
Vice Vukojević i Milan Vuković, odlučujući o ustavnoj tužbi koju je podnijela K.
G. iz Z., koju zastupa V. K., odvjetnica u Z., na sjednici održanoj 4. srpnja
2006. godine, donio je

## ODLUKU

I. Ustavna tužba se usvaja.
II. Općinski sud u Zagrebu dužan je donijeti odluku u predmetu koji se vodi pred
tim sudom pod poslovnim brojem: Pr-21009/04 u najkraćem mogućem roku, ali ne
duljem od šest (6) mjeseci, računajući od prvog idućeg dana nakon objave ove
odluke u »Narodnim novinama«.
III. Na temelju članka 63. stavka 3. Ustavnog zakona o Ustavnom sudu Republike
Hrvatske (»Narodne novine«, broj 99/99., 29/02. i 49/02. – pročišćeni tekst),
podnositeljici ustavne tužbe K. G. iz Z., određuje se primjerena naknada u
iznosu od 11.500,00 kuna zbog povrede ustavnog prava iz članka 29. stavka 1.
Ustava Republike Hrvatske (»Narodne novine«, broj 41/01. – pročišćeni tekst).
IV. Naknada iz točke III. izreke ove odluke bit će isplaćena iz državnog
proračuna u roku od tri mjeseca od dana podnošenja zahtjeva podnositelja
Ministarstvu financija Republike Hrvatske za njezinu isplatu.
V. Ova odluka objavit će se u »Narodnim novinama«.

```
Obrazloženje
```

1. Podnositeljica je, na temelju članka 63. Ustavnog zakona o Ustavnom sudu
Republike Hrvatske (»Narodne novine«, broj 99/99., 29/02. i 49/02. – pročišćeni
tekst, u daljnjem tekstu: Ustavni zakon), podnijela 8. veljače 2005. godine
ustavnu tužbu radi duljine parničnog postupka koji se vodi pred Općinskim sudom
u Zagrebu pod brojem: Pr-21009/04, smatrajući da joj je povrijeđeno ustavno
pravo na donošenje sudske odluke u razumnom roku.

ČINJENICE VAŽNE ZA USTAVNOSUDSKI POSTUPAK

2. Podnositeljica je 26. siječnja 1990. godine pokrenula postupak radi
poništenja odluke disciplinske komisije i odluke radničkog savjeta o prestanku
radnog odnosa te priznavanja prava iz radnog odnosa.
Postupak se do 17. prosinca 1991. godine vodio pred Osnovnim sudom udruženog
rada, nakon čega je rješavanje preuzeo Općinski sud u Zagrebu koji je održao pet
ročišta te donio presudu 15. lipnja 1992. godine. Okružni sud u Zagrebu donio je
presudu i rješenje po žalbi 24. studenoga 1992. godine. Rješenjem Vrhovnog suda
Republike Hrvatske od 28. srpnja 1993. godine predmet je vraćen na ponovno
suđenje Općinskom sudu u Zagrebu koji je do 5. studenoga 1997. godine održao
osam ročišta te proveo dokaz financijskim vještačenjem.
Ročišta su održana 10. rujna 1998. godine i 11. ožujka 1999.
Na ročištu održanom 2. lipnja 1999. godine zaključena je glavna rasprava, te je
sud donio presudu koja je otpremljena strankama 24. rujna 1999. godine.
Spis je otpremljen na rješavanje Županijskom sudu u Zagrebu 15. studenoga 1999.
godine.
Rješenjem od 17. srpnja 2001. godine Županijski sud u Zagrebu ukinuo je
prvostupanjsku presudu te je predmet vraćen na ponovno suđenje.
Spis je dostavljen Općinskom sudu u Zagrebu 24. rujna 2001. godine.
Ročište je održano 15. siječnja 2002. godine.
Na ročištu održanom 13. svibnja 2002. godine podnositeljica je predložila
zatražiti podatke od Zavoda za zapošljavanje i Zavoda za zdravstveno osiguranje.
Sljedeće ročište je održano 18. studenoga 2002. godine.
Ročište zakazano za 17. lipnja 2003. godine je odgođeno.
Na ročištu održanom 9. prosinca 2003. godine saslušana je podnositeljica.
Na ročištu održanom 4. veljače 2004. godine objavljena je presuda koja je
otpremljena strankama 13. ožujka 2004. godine.
Protiv navedene presude tuženik je podnio žalbu 22. ožujka 2004. godine.
Spis je 22. travnja 2004. godine otpremljen na rješavanje Županijskom sudu u
Zagrebu.
Rješenjem Županijskog suda u Zagrebu od 28. rujna 2004. godine djelomično je
ukinuta prvostupanjska presuda te je predmet vraćen Općinskom sudu u Zagrebu na
ponovno suđenje.
Na ročištu održanom 24. lipnja 2005. godine stranke su izjavile da postoji
mogućnost rješavanja spora mirnim putem.
Ročište je održano 24. ožujka 2006. godine.

PRAVO VAŽNO ZA USTAVNOSUDSKI POSTUPAK

3. Mjerodavno pravo sadržano je u odredbi članka 29. stavka 1. Ustava Republike
Hrvatske i odredbama članka 63. Ustavnog zakona.

*Ustavna tužba je osnovana.*

4. Svoju odluku Ustavni sud obrazlaže sljedećim utvrđenjima:

4.1. DULJINA SUDSKOG POSTUPKA

Tužba je podnijeta Osnovnom sudu udruženog rada 26. siječnja 1990. godine.
Međutim, duljina postupka uzima se u razmatranje od 5. studenoga 1997. godine
kada je stupio na snagu Zakon o potvrđivanju Konvencije za zaštitu ljudskih
prava i temeljnih sloboda i Protokola broj: 1, 4, 6, 7 i 11 uz Konvenciju za
zaštitu ljudskih prava i temeljnih sloboda (»Narodne novine – Međunarodni
ugovori«, broj 18/97., 6/99. – pročišćeni tekst, 8/99. – ispravak i 14/02., u
daljnjem tekstu: Zakon o potvrđivanju Konvencije), koja Konvencija u članku 6.
stavku 1. jamči, između ostalog, i pravo na suđenje u razumnom roku.
Ustavna tužba podnijeta je 8. veljače 2005. godine, a do tog dana postupak nije
pravomoćno okončan pa Ustavni sud utvrđuje da je do dana podnošenja ustavne
tužbe postupak trajao ukupno petnaest (15) godina i trinaest (13) dana, a nakon
stupanja na snagu Zakona o potvrđivanju Konvencije pa do dana podnošenja ustavne
tužbe postupak je trajao sedam (7) godina, tri (3) mjeseca i tri (3) dana.

4.2. POSTUPANJE NADLEŽNOG SUDA

Postupak se u pravno relevantnom razdoblju u tri navrata vodio pred Općinskim
sudom u Zagrebu te u dva navrata pred Županijskim sudom u Zagrebu. Općinski sud
u Zagrebu je u tom razdoblju održao osam ročišta i donio dvije meritorne odluke,
a Županijski sud u Zagrebu donio je dvije meritorne odluke. Razmatrajući
postupanje sudova u pravno relevantnom razdoblju, Ustavni sud utvrđuje da su oni
postupali neučinkovito.

4.3. PONAŠANJE PODNOSITELJA USTAVNE TUŽBE (TUŽITELJA U PARNIČNOM POSTUPKU)

Ustavni sud je utvrdio da podnositeljica ustavne tužbe nije doprinijela duljini
trajanja postupka.

4.4. SLOŽENOST SUDSKOG PREDMETA

Iz spisa predmeta razvidno je da se u konkretnom slučaju radi o donekle složenoj
stvari međutim ta okolnost ne može opravdati trajanje postupka u razdoblju dužem
od šesnaest godina, posebice imajući u vidu da je u pitanju radni spor.

OCJENA USTAVNOG SUDA

5. Ustavni sud utvrđuje da se postupak u pravno relevantnom razdoblju vodio pred
prvostupanjskim i drugostupanjskim sudom u trajanju od sedam (7) godina, tri (3)
mjeseca i tri (3) dana te da još uvijek nije pravomoćno okončan. Sagledavajući
postupak kao jedinstvenu cjelinu, imajući u vidu njegovo ukupno trajanje (sada
već oko šesnaest godina), kao i neučinkovito postupanje sudova, Ustavni sud
ocjenjuje da je povrijeđeno pravo podnositelja na suđenje u razumnom roku,
zajamčeno člankom 29. stavkom 1. Ustava Republike Hrvatske.
Stoga je, u smislu odredbe članka 63. stavka 2. Ustavnog zakona, odlučeno kao
pod točkama I. i II. izreke odluke.
6. Sukladno odredbi članka 63. stavka 3. Ustavnog zakona, odlučeno je kao u
točkama III. i IV. izreke ove odluke.
Visinu naknade zbog povrede ustavnog prava na donošenje odluke u razumnom roku,
Ustavni sud utvrđuje uzimajući u obzir okolnosti svakog pojedinog predmeta uz
istodobno uvažavanje ukupnih gospodarskih i socijalnih prilika u Republici
Hrvatskoj. U konkretnom slučaju Ustavni sud je uzeo u obzir i činjenicu da se
radi o radnom sporu.
7. Odluka o objavi (točka V. izreke) temelji se na odredbama članka 29. Ustavnog
zakona.
8. Predsjednik Općinskog suda u Zagrebu dužan je dostaviti Ustavnom sudu pisanu
obavijest o datumima donošenja i otpreme odluke najkasnije osam (8) dana od dana
njene otpreme, a najkasnije osam (8) dana od isteka roka određenog u točki II.
izreke ove odluke. Ovaj nalog temelji se na članku 31. stavcima 4. i 5. Ustavnog
zakona.
Broj: U-IIIA-624/2005
Zagreb, 4. srpnja 2006.

USTAVNI SUD REPUBLIKE HRVATSKE
Predsjednik
**dr. sc. Petar Klarić**, v. r.

Odluka, NN 95/2006-2206
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)